常父惠示丁卯雪十四韵謹同韵賦之
作者：黄庭堅
朝代：宋

paragraphs: 春皇賦上瑞，來寧黄屋憂。
下令走百神，大雲庇九丘。
風聲將仁氣，艷艷生瓦溝。
寒花舞零亂，表裏照皇州。
千門委圭璧，曉日不肯收。
元年冬無澤，穴處長螟蟊。
兩宮初旰食，補衮獻良籌。
有道四夷守，無征萬邦休。
耆年秉國論，涇渭極分流。
輟耒入班品，逸民盡歸周。
股肱共一體，間不容戈矛。
人材如金玉，同美異剛柔。
正須衆賢和，乃可疏共吺。
改絃張敝法，病十九已瘳。
王指要不匿，蝕非日月羞。
桑林請六事，河水問九疇。
天意果然得，玄功與吾謀。
此物有嘉德，占年在麥秋。
近臣知天喜，玉色動冕旒。
儒館無他事，作詩配崇丘。